Офицер хахуэр ягу къагъэкIыж
КъБКъУ-м Граждан зыхъумэжыныгъэмкIэ и къулыкъущIапIэм и унафэщIу илъэс 20-м щигъукIэ лэжьа Дьяченкэ Александр и гъащIэм теухуа фэеплъ пшыхь университетым иджыблагъэ щекIуэкIащ. АбыкIэ хъыбар дигъэщIащ университетым и пресс-IэнатIэм и лэжьакIуэ Брай Марие.
УрысыбзэмкIэ кафедрэм и лэжьакIуэхэм я жэрдэмкIэ къызэрагъэпэща а зэIущIэм студентхэр щахуэзащ КъБР-м щыIэ МВД-м тхыдэмкIэ и музейм и унафэщI Черновэ Алёнэрэ а министерствэм и Ветеранхэм я советым и унафэщIым и къуэдзэ Дьяченкэ Маргаритэрэ. Зэанэзэпхъур къызэхуэсахэм яхутепсэлъыхьыжащ Дьяченкэ Александр, совет офицер хахуэм, и гъащIэм, и лэжьыгъэм.
Фэеплъ пшыхьыр къызэIуихащ икIи иригъэкIуэкIащ КъБКъУ-м Тхыдэмрэ филологиемкIэ, хъыбарегъащIэ IэмалхэмкIэ и институтым и унафэщI Тэмазэ Муслъим.
— Нобэрей ди зэхуэсыр теухуащ зи гъащIэм щыщу илъэс куэд университетым и зэфIэувэныгъэм хуэзыгъэпса, Граждан зыхъумэжыныгъэмкIэ абы и къулыкъущIапIэм и унафэщIу щыта Дьяченкэ Александр, — жиIащ Тэмазэм. — Абы и гъащIэмрэ и лэжьыгъэмрэ ятеухуа фэеплъ зэIущIэм къедгъэблэгъащ Александр и щхьэгъусэ Маргаритэрэ абыхэм япхъу Алёнэрэ. Хабзэхъумэ IэнатIэм зи зэфIэкIри зи щIэныгъэри хуэзыгъэпса унагъуэт Дьяченкэхэ. Унагъуэм я нэхъыжьу щыта совет, урысей офицер хахуэм и гъащIэ гъуэгуанэр щапхъэ яхурырехъу ди щIалэгъуалэм.
АдэкIэ псалъэ иратащ Дьяченкэ къыщIэна унагъуэм исхэм. Александр ипхъу Алёнэ студентхэр щыгъуазэ хуищIащ и адэм и гъащIэм и къекIуэкIыкIам. Ар Ставрополь крайм хыхьэ Георгиевская станицэм 1932 гъэм щэкIуэгъуэм и 28-м къыщалъхуащ. 40 гъэхэм я пэщIэдзэм Налшык къэIэпхъуащ. Абы дэт курыт школ №4-р къиуха нэужь, Александр щеджащ Грознэ къалэм дэт щIыдагъэ институтым.
— Инженер IэщIагъэр зригъэгъуэтри 1956 гъэм къыщыщIэдзауэ илъэс куэдкIэ си адэр щыIащ Тэтэрстаным хиубыдэ Бугульма къалэм. Абы ар лэжьакIуэ щрагъэблэгъащ хабзэхъумэ IэнатIэхэм, Къэрал ШынагъуэншагъэмкIэ комитетым Киев къалэм щиIэ еджапIэ нэхъыщхьэми и щIэныгъэм щыхигъэхъуащ, — жиIащ Алёнэ. – А лъэхъэнэм си адэм пщэрылъ къыхуащIырт къэралым и щэхуу щыт къалэн зэмылIэужьыгъуэхэр. Къапщтэмэ, ар хамэ къэралхэм ягъакIуэрт, щIыдагъэм елэжь IэщIагъэлI гупым яхэту. Инджылызыбзэм хуэшэрыуэ IэщIагъэлIым, инженеру лажьэу хуэдэурэ, тIасхъэщIэх къалэнхэри игъэзащIэрт. Офицерым а лъэхъэнэм игъэзэщIа къэрал мыхьэнэ зиIэ а къалэным и гугъу абы къыщытхуищIыжар дунейм ехыжыным куэд имыIэжущ…
1982 гъэм Дьяченкэ къулыкъум къыхэкIыжащ икIи ар и унагъуэр и гъусэу Налшык къэIэпхъуэжащ. Александр илъэс 20-м щIигъукIэ щыIащ КъБКъУ-м. ИужькIэ парт лэжьыгъэм хэтащ.
Александр и щхьэгъусэ Маргаритэ студентхэм защыхуигъазэм яжриIащ мамырыгъэр лъапIэныгъэ ину зэрыщытыр, ар хъумэныр дэтхэнэми ды- зэрикъалэныр.
ЗэIущIэр къызэзыгъэпэщахэм Алёнэ тыгъэ яхуищIащ полицей пыIэ. Университетым и библиотекэм абы яритащ республикэм и хабзэхъумэ IэнатIэхэм щылажьэхэм ятеухуа тхыгъэхэр зэрыт тхылъ зыбжанэ.
КЪАРДЭН Маритэ.
